Svrček, Miloš, poslanec NR SR (2022-06-16):
Ďakujem pekne za slovo, pán predseda. V súvislosti s predloženým vládnym návrhom zákona o cestnej premávke vyvstali aj ďalšie otázky, ktoré treba riešiť momentálne, a aj v spolupráci s ministerstvom dopravy a výstavby Slovenskej republiky bol pripravený pozmeňujúci a doplňujúci návrh k uvedenému vládnemu návrhu zákona. Tým dôvodom predloženia bol predovšetkým fakt, že sa navrhuje ukončiť predlžovanie platnosti niektorých dokladov vydávaných podľa zákona o cestnej premávke, respektíve ukončiť možnosť neplniť niektoré povinnosti podľa tohto zákona, čo boli opatrenia ešte zavedené v súvislosti s ochorením COVID-19.Vzhľadom na to, že väčšina opatrení už bola de facto aj zrušená, nie je dôvod, aby sa naďalej aplikovali prechodné ustanovenia súvisiace s krízovou situáciou spôsobenou ochorením COVID-19 napriek tomu, že mimoriadna situácia nebola stále odvolaná. V bode 12 tohto predmetného pozmeňujúceho návrhu sa napríklad ukončuje predlžovanie platnosti dokladov o zdravotnej a psychickej spôsobilosti vodičského preukazu, tabuliek so zvláštnym evidenčným číslom a dokladov k nim, a to dňom 31. augusta 2022. Zároveň sa ustanovuje, že doklady a tabuľky, ktoré boli alebo budú predĺžené, ostávajú v platnosti do 30. júna 2023, čo vytvára dostatočne dlhé obdobie na ich zosúladenie. V ďalšom bode sa napríklad ukončuje spočívanie lehôt súvisiacich so skúškou z odbornej spôsobilosti vrátane osobitnej skúšky a lehôt súvisiacich s preskúšaním odbornej spôsobilosti, preskúmaním zdravotnej a psychickej spôsobilosti či s podrobením sa doškoľovaciemu kurzu alebo odbornému poradenstvu, a to dňom 31. augusta 2022. V bode 14 sa napríklad navrhuje ukončiť možnosť neabsolvovať lekársku prehliadku pri dovŕšení veku 65 rokov a neabsolvovať pravidelné lekárske prehliadky následne každých päť rokov, ako aj možnosť pre držiteľov cudzích vodičských preukazov nevymeniť si svoj domáci vodičský preukaz za vodičský preukaz Slovenskej republiky po uplynutí 185 dní od udelenia alebo registrovania ich pobytu, a to dňom 31. augusta 2022. Zároveň navrhujem ustanovenie, že prehliadky a preukazy, ktoré neboli vykonané, musia byť urobené do 30. júna budúceho roka, čiže až 2023. V bode 15 sa ukončuje pre vlastníkov a držiteľov vozidiel možnosť nesplniť si svoje povinnosti súvisiace s evidenciou vozidiel, a to dňom 31. augusta 2022. Zároveň sa ustanovuje, že tieto povinnosti musia byť dodatočne splnené do 30. júna 2023, ak medzitým nezanikli z iného dôvodu. V bode 16 sa napríklad ukončuje možnosť neodovzdať doklady vozidla pri jeho dočasnom vyradení, a to dňom 31. augusta 2022. V ďalších ustanoveniach sa napríklad ukončuje platnosť niektorých ustanovení zavedených v súvislosti s ochorením COVID-19 a napríklad v čl. IV bode 7 navrhujem, aby napríklad čisto z praktického hľadiska vozidlá štátnych príslušníkov Ukrajiny alebo ukrajinské vozidlá mohli absolvovať technickú kontrolu a emisnú kontrolu aj na území Slovenska a nemuseli sa nevyhnutne vrátiť kvôli tejto kontrole na územie Ukrajiny. Z uvedeného dôvodu, tak ako som prečítal odôvodnenie, by som teraz prečítal teda pozmeňujúci a doplňujúci návrh poslanca Národnej rady Miloša Svrčeka k vládnemu návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov. Tento vládny návrh zákona sa mení a dopĺňa takto: 1. V čl. I sa za doterajší bod 11 vkladajú nové body 12 až 16, ktoré znejú: „12. V § 143g ods. 2 úvodnej vete sa za slovo „situácie“ vkladá čiarka a slová „najneskôr však do 31. augusta 2022, sa predlžuje do 30. júna 2023.“ a písmená a) až d) sa vypúšťajú. 13. V § 143g ods. 3 sa za slovo „situácie“ vkladá čiarka a slová „najneskôr však do 31. augusta 2022,“. 14. V § 143g ods. 4 prvej vete sa za slovo „situácie“ vkladá čiarka a slová „najneskôr však do 31. augusta 2022,“, v druhej vete sa za slovo „vety“ vkladá čiarka a slová „je povinný si ju splniť do 30. júna 2023.“ a písmená a) až d) sa vypúšťajú. 15. V § 143g ods. 5 prvej vete sa za slovo „situácie“ vkladá čiarka a slová „najneskôr však do 31. augusta 2022,“, v druhej vete sa za slovo „vety“ vkladá čiarka a slová „je povinný si ju splniť do 30. júna 2023, ak mu táto povinnosť nezanikla.“ a písmená a) až d) sa vypúšťajú. 16. V § 143g ods. 6 prvej vete sa za slovo „situácie“ vkladá čiarka a slová „najneskôr však do 31. augusta 2022,“.“ Doterajšie body 12 a 13 sa primerane prečíslujú. 2. Za čl. II sa vkladajú nové čl. III a IV, ktoré znejú: „Čl. III Zákon č. 56/2012 Z. z. o cestnej doprave v znení zákona č. 317/2012 Z. z., zákona č. 345/2012 Z. z., zákona č. 133/2013 Z. z., zákona č. 180/2013 Z. z., zákona č. 388/2013 Z. z., zákona č. 123/2015 Z. z., zákona č. 259/2015 Z. z., zákona č. 387/2015 Z. z., zákona č. 91/2016 Z. z., zákona č. 305/2016 Z. z., zákona č. 176/2017 Z. z., zákona č. 177/2018 Z. z., zákona č. 9/2019 Z. z., zákona č. 35/2019 Z. z., zákona č. 55/2019 Z. z., zákona č. 83/2019 Z. z., zákona č. 146/2019 Z. z., zákona č. 390/2019 Z. z., zákona č. 473/2019 Z. z., zákona č. 90/2020 Z. z., zákona č. 132/2021 Z. z., zákona č. 214/2021 Z. z., zákona č. 222/2021 Z. z. a zákona č. 397/2021 Z. z. sa mení a dopĺňa takto: 1. V § 56h ods. 1 v úvodnej vete sa za slová „(ďalej len „krízová situácia“)“ vkladá čiarka a slová „najneskôr však do 31. augusta 2022,“. 2. V § 56h ods. 2 znie: „(2) Ak osobitný predpis67a) alebo medzinárodná zmluva48) neustanovuje inak, platnosť dokladov podľa ods. 1 sa predlžuje až do 30. novembra 2022.“ Poznámka pod čiarou k odkazu 67a znie: „67a) Napríklad Nariadenie Európskeho parlamentu a Rady Európskej únie 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19, týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určených oblastiach právnych predpisov v oblasti dopravy a predĺženia niektorých období uvedených v nariadení Európskej únie 2020/698 (Ú. v. EÚ L60, 22. 2. 2021).“ Čl. IV Zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení zákona č. 364/2019 Z. z., zákona č. 90/2020 Z. z., zákona č. 198/2020 Z. z., zákona č. 257/2020 Z. z., zákona č. 418/2020 Z. z., zákona č. 132/2021 Z. z. a zákona č. 455/2021 Z. z. sa mení a dopĺňa takto: 1. V § 111 ods. 10 časť vety za bodkočiarkou znie: „ak ide o vozidlo evidované v inom štáte ako v Slovenskej republike, dokladmi o vykonaní technickej kontroly sú rovnocenné doklady vydané v tomto štáte.“ 2. V § 170b ods. 2 znie: „(2) Platnosť osvedčenia o evidencii časť I, ktorá uplynie počas krízovej situácie najneskôr však do 31. augusta 2022, sa predlžuje do 30. júna 2023.“ 3. V § 170b ods. 3 sa za slová „počas krízovej situácie“ vkladajú slová „najneskôr však do 31. augusta 2022“, vypúšťajú sa slová „v období od vyhlásenia krízovej situácie do odvolania krízovej situácie“ a slová „jedného mesiaca po odvolaní krízovej situácie“ sa nahrádzajú slovami „31. októbra 2022“. 4. V § 170b ods. 4 a 5 a 11 sa za slová „krízovej situácie“ vkladajú slová „najneskôr však do 31. augusta 2022“. 5. V § 170b ods. 6 a 9 sa za slová „krízovej situácie“ vkladajú slová „najneskôr však do 31. augusta 2022“ a vypúšťa sa druhá veta. 6. V § 170b ods. 10 sa za slová „krízovej situácie“ vkladajú slová „najneskôr však do 31. augusta 2022“ a slová „šiestich mesiacov od odvolania krízovej situácie“ sa nahrádzajú slovami „30. novembra 2022“. 7. Za § 170d sa vkladá § 170e, ktorý vrátane nadpisu znie: „§ 170e Prechodné ustanovenie počas trvania mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny Počas mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny sa vozidlá prihlásené do evidencie vozidiel na Ukrajine môžu podrobiť technickej kontrole a emisnej kontrole podľa tohto zákona. Doklady o vykonaní technickej kontroly a doklady o vykonaní emisnej kontroly vydané podľa tohto zákona sa pri týchto vozidlách na území Slovenskej republiky považujú za rovnocenné s dokladmi vydanými príslušným orgánom Ukrajiny.“." Doterajší čl. III sa označuje ako čl. V. V súvislosti s tým sa primerane upraví aj názov zákona. Ďakujem.